 **ΕΛΛΗΝΙΚΗ ΔΗΜΟΚΡΑΤΙΑ**

ΥΠΟΥΡΓΕΙΟ ΠΑΙΔΕΙΑΣ

 KAI ΘΡΗΣΚΕΥΜΑΤΩΝ

  **Αρχαία Ολυμπία 02-12-2014**

ΠΕΡ/ΚΗ Δ/ΝΣΗ Π. & Δ. ΕΚΠ/ΣΗΣ ΔΥΤ. ΕΛΛΑΔΑΣ

Δ/ΝΣΗ Π. Ε. Ν. ΗΛΕΙΑΣ

ΔΗΜΟΤΙΚΟ ΣΧΟΛΕΙΟ ΑΡΧ. ΟΛΥΜΠΙΑΣ

270 65 – Αρχαία Ολυμπία

Τηλ. 26240 22652

mail@dim-olymp.ilei.sch.gr

Αριθμός πρωτ. :229 Προς

 1. ΠΕΡΙΦΕΡΕΙΑΚΗ ΔΙΕΥΘΥΝΣΗ Π&Δ

 ΕΚΠΑΙΔΕΥΣΗΣ ΔΥΤΙΚΗΣ ΕΛΛΑΔΟΣ

 2. ΔΙΕΥΘΥΝΣΗ ΔΙΕΘΝΩΝ ΣΧΕΣΕΩΝ ΤΟΥ

 ΥΠ.Π.&Θ.

 3. ΔΙΕΥΘΥΝΣΗ ΠΡΩΤ. ΕΚΠ/ΣΗΣ ΗΛΕΙΑΣ

**AΠΟΛΟΓΙΣΤΙΚΗ ΕΚΘΕΣΗ ΠΕΠΡΑΓΜΕΝΩΝ ΣΥΜΜΕΤΟΧΗΣ 10/θεσιου ΔΗΜΟΤΙΚΟΥ ΣΧΟΛΕΙΟΥ ΑΡΧΑΙΑΣ ΟΛΥΜΠΙΑΣ ΣΕ ΣΥΝΑΝΤΗΣΗ ΓΙΑ ΤΟ ΠΡΟΓΡΑΜΜΑ COMENIUS**

Στα πλαίσια της πολυμερούς σύμπραξης Comenius στην οποία συμμετέχει το σχολείο μας για την περίοδο 2013 – 2015 με θέμα **“Sharing Myths And Local Legends of Europe”** και **αριθμό έγκρισης 2013-1-CY1-COM06-03231 7**, πραγματοποιήθηκε η έκτη πράξη κινητικότητας με βασικό προορισμό το **Β’ Δημοτικό Σχολείο Τσερίου στην Κύπρο**.

Σε αυτή την κινητικότητα μετακινήθηκαν πέντε (5) εκπαιδευτικοί Κουτσουνάς Ιωάννης(ΠΕ11), Σοφιανόπουλος Αλέξιος(ΠΕ70/Διευθυντής), Μπούντα Βασιλική(ΠΕ70), Ζαφειροπούλου Γεωργία(ΠΕ70), Παναγιωτακοπούλου Ιωάννα(ΠΕ70) και τέσσερεις (4) μαθητές Παναγοπούλου Ελένη, Σχίζας Αλέξιος, Σπηλιόπουλος Σταμάτιος και Κάβουρας Χρήστος της ΣΤ’ Τάξης του Σχολείου μας. **Η κινητικότητα πραγματοποιήθηκε στο διάστημα 19-11-2014 έως 23-11-2014** .

Στη συνάντηση αυτή συμμετείχαν οι 6 από τις 8 συμμετέχουσες χώρες (Ισπανία,Ρουμανία,Πολωνία,Νορβηγία,Κύπρος)και με διαφορετικό αριθμό εκπαιδευτικών και μαθητών η κάθε χώρα. Η απουσία της Αγγλίας οφείλεται στο ότι από την αρχή του προγράμματος ακολουθεί δικό της πρόγραμμα κινητικότητας ,ενώ της Γαλλίας οφείλεται σε ένα πρόβλημα που παρουσιάστηκε και σχετίζεται με την άρνηση του εκεί προϊσταμένου να παραχωρήσει άδεια στους Γάλλους συναδέλφους να πραγματοποιήσουν το ταξίδι .

 **Η μέχρι τώρα πορεία του προγράμματός μας**

Έχοντας μπει ήδη στον δεύτερο χρόνο του προγράμματος είναι ήδη δρομολογημένες ορισμένες δραστηριότητες οι οποίες θα πρέπει να αποσταλούν μεταξύ των εταίρων ή να αναρτηθούν στο e-twinning ή στην επίσημη ιστοσελίδα του προγράμματός μας ( [www.mythslegends.eu](http://www.mythslegends.eu)). Κέντρο λήψης αυτών των αποφάσεων που θα ολοκληρώσουν τις δραστηριότητες που γίνονται στα πλαίσια του προγράμματος υπήρξε η πρώτη κινητικότητα του 2ου χρόνου που πραγματοποιήθηκε στην Πολωνία στα τέλη Σεπτεμβρίου .

**Προετοιμασία για την πραγματοποίηση της επίσκεψης**

Για την κινητικότητα της Κύπρου πραγματοποιήθηκαν ορισμένες προπαρασκευαστικές δράσεις ούτως ώστε να υπάρξει άρτια οργάνωση και πλήρης εκμετάλλευση του παραγωγικού χρόνου κατά την παραμονή της αντιπροσωπείας μας εκεί. Πιο συγκεκριμένα πραγματοποιήθηκαν:

1). Τακτική επικοινωνία μέσω ηλεκτρονικού ταχυδρομείου με την συντονίστρια της Κύπρου για θέματα που άπτονταν του ταξιδιού(φιλοξενία παιδιών στις οικογένειες, διαμονή εκπαιδευτικών, μετακίνηση από και προς το αεροδρόμιο ,πρόγραμμα κινητικότητας κα).

2). Δημιουργία ηλεκτρονικού φακέλου με όλα τα απαραίτητα στοιχεία(Πληροφορίες για την μετακίνησή τους από το αεροδρόμιο στην Αρχαία Ολυμπία, Κάρτες σημαντικών πληροφοριών-φάρμακα, αλλεργίες ,συνήθειες κ.α- για τους μαθητές και καθηγητές που θα μετακινηθούν στην χώρα μας ,κ.α) που χρειάζονται οι εταίροι να γνωρίζουν ή να φροντίσουν να κάνουν γνωστά σε εμάς κατά την κινητικότητα τους στην Ελλάδα τον Μάρτιο του 2015. Με αυτό τον τρόπο εξοικονομήθηκε πολύτιμος χρόνος για όλες τις πλευρές και δόθηκε το περιθώριο να καλυφθούν εγκαίρως όποια κενά δεν είχαν προβλεφθεί.

3). Δημιουργία εγγράφου σε μορφή power point με θέμα «Ελληνική Λαϊκή Παράδοση» που θα παρουσιαζόταν στους υπόλοιπους συμμετέχοντες στα πλαίσια του κεντρικού θέματος που υπήρχε για την κινητικότητα της Κύπρου και ήταν η «Λαϊκή Παράδοση».

4). Οι τέσσερεις (4) μαθητές που ταξίδεψαν στην Κύπρο ανέλαβαν να συγκεντρώσουν πληροφορίες για την Ιστορία, την Γεωγραφική θέση ,τον Πολιτισμό και την Παράδοση του νησιού. Οι πληροφορίες αυτές διαβάστηκαν μέσα στα τμήματα της ΣΤ’ Τάξης όπου με την καθοδήγηση των εκπαιδευτικών υπήρξε μια πλήρης εικόνα για την Κύπρο.

5). Δόθηκε η δυνατότητα στους μαθητές ,που θα ταξίδευαν στην Κύπρο, και στους γονείς τους να επικοινωνήσουν, μέσω τηλεφώνου ή skype ,με τις οικογένειες που θα τα φιλοξενούσαν. Με αυτό τον τρόπο δημιουργήθηκε ένα καλό κλίμα και περιορίστηκαν στο ελάχιστο οι όποιες φυσιολογικές ανησυχίες των γονέων.

6). Δημιουργία εγγράφου σε μορφή power point με θέμα « Ενδιάμεση Αξιολόγηση Μαθητών/Εκπαιδευτικών» που θα παρουσιαζόταν στην συγκέντρωση των συντονιστών.

7). Τέλος, λόγω της επίσκεψής στην Κύπρο, προμηθευτήκαμε αναμνηστικά και δώρα από την πόλη μας .

**Πρόγραμμα - Δραστηριότητες της επίσκεψης**

**Τετάρτη 19/11/2014:**

* Μετακίνηση από Αρχαία Ολυμπία στο αεροδρόμιο Αθηνών. Άφιξη και μεταφορά από το αεροδρόμιο της Λάρνακας στο χώρο του σχολείου στο χωριό Τσέρι( απέχει 7χιλ περίπου από την Λευκωσία).
* Οι μαθητές εντάχθηκαν σύμφωνα με την ηλικία τους στα αντίστοιχα τμήματα και παρακολούθησαν τα μαθήματα της ημέρας έως το τέλος του προγράμματος. Κατόπιν αναχώρησαν για τα τις οικογένειες που θα τα φιλοξενούσαν.

 **Πέμπτη 20/11/2014:**

* Επίσημη υποδοχή όλων των αποστολών με τον Κυπριακό Παραδοσιακό τρόπο που ήταν να μυρώσουν τους φιλοξενούμενους τους.
* Παρακολούθηση της δραματοποίησης του μύθου της Αφροδίτης που συνδέθηκε με τον Κυπριακό Παραδοσιακό γάμο. Την εκδήλωση που πραγματοποιήθηκε στην αίθουσα πολλαπλών χρήσεων του Σχολείου παρακολούθησαν πολλοί γονείς και οι Αρχές της τοπικής κοινωνίας.
* Ακολούθησε γνωριμία με τους χώρους του Σχολείου με την συνοδεία δύο μικρών μαθητριών που παρείχαν τις απαραίτητες πληροφορίες για τους χώρους που επισκεπτόμασταν. Πιο συγκεκριμένα το Σχολείο διέθετε: α) Αίθουσες Διδασκαλίας, β) Αίθουσα πολλαπλών χρήσεων με βιντεοπροβολέα και μεγάλη σκηνή ,γ) Ευρύχωρη κουζίνα για μαθήματα οικιακής οικονομίας, δ) Αίθουσα Λογοθεραπείας , ε) Αίθουσα μουσικής στ)Αίθουσα για ξυλουργική ή άλλα μαστορέματα, ζ) Τεράστιο προαύλιο χώρο με γήπεδα μπάσκετ, ποδοσφαίρου , χάντμπωλ, βόλευ και ζωγραφισμένα παιχνίδια στο έδαφος.

Σχετικά με την λειτουργία του Σχολείου άξια επισημάνσεως και αναφοράς είναι ότι: 1).Τα παιδιά ήταν ντυμένα με ρούχα των οποίων ο χρωματισμός ήταν ή μπλέ ή γκρί.

2).Οι δάσκαλοι κάνουν όλα τα μαθήματα σύμφωνα με τις δεξιότητες τους καθώς απουσιάζουν παντελώς καθηγητές ειδικοτήτων στα Δημοτικά σχολεία της Κύπρου.

3).Η κάθε αίθουσα διδασκαλίας είναι εξοπλισμένη με Ηλεκτρονικό Υπολογιστή, Διαδραστικό Πίνακα, Εκτυπωτή .

4).Η διδακτέα ύλη στην Γλώσσα είναι ίδια με αυτήν που διδάσκεται στην Ελλάδα, ενώ υπάρχει διαφορά στα Μαθηματικά και στην Ιστορία.

5).Ο μέγιστος αριθμός των μαθητών σε μια τάξη είναι οι 25 ,ενώ υπάρχει πρόβλεψη για δάσκαλο ειδικής αγωγής μέσα στην τάξη όταν αυτό κρίνεται αναγκαίο.

6).Το ωράριο των σχολείων ξεκινά στις 7:45 το πρωί και λήγει στις 13:05 το μεσημέρι μιας και στην Κύπρο ο ήλιος ανατέλλει νωρίτερα.

7).Υπήρξε συνάντηση με τον επιθεωρητή εκπαίδευσης, όπου συζητήθηκαν θέματα λειτουργίας των σχολικών μονάδων, των εκπαιδευτικών και της διάρθρωσης του εκπαιδευτικού συστήματος και ανταλλαγή απόψεων και πρακτικών.

* Επίσκεψη στα αξιοθέατα του χωριού Τσέρι –από τους εκπαιδευτικούς πλην των συντονιστών- με πιο αξιοπρόσεκτα το παλαιό Ρούσειο Δημοτικό Σχολείο, την Εκκλησία και ένα παραδοσιακό Κυπριακό σπίτι άνω των 200 ετών που έχει μετατραπεί σε μουσείο.
* Συνάντηση συντονιστών με θέματα:

α)Έλεγχος των εκπληρωμένων υποχρεώσεων που απορρέουν από την αρχική αίτηση.

β)Αποτελέσματα ενδιάμεσης αξιολόγησης μαθητών και εκπαιδευτικών.

γ)Λειτουργία e-twinning.

* Γεύμα στην αίθουσα μαγειρικής με παραδοσιακά Κυπριακά φαγητά ,

 μαγειρεμένα από μητέρες που τα παιδιά τους φοιτούν στο Σχολείο.

* Απογευματινή ξενάγηση στα πιο σημαντικά σημεία(Αρχιεπισκοπή, Παρατηρητήριο, Οδός Λήδρας –που μέχρι πρόσφατα υπήρχε οδόφραγμα αλλά τώρα είναι ο δρόμος που συνδέει την ελεύθερη με την κατεχόμενη Λευκωσία, Aρχαιολογικό Μουσείο, την «Πράσινη Γραμμή») που υπάρχουν στην, εντός των τειχών, πόλη της Λευκωσίας .

 **Παρασκευή 21/11/2014:**

* Παρουσίαση με την μορφή σταθμών της Κυπριακής Παράδοσης. Αναλυτικότερα υπήρχαν: α) Παραδοσιακή Κουζίνα, β) Παραδοσιακή Μουσική, γ)Παραδοσιακοί Χοροί , δ) Παραδοσιακό Κέντημα και ξεχωριστά επίδειξη του κεντήματος «σμιλί» από μια γιαγιά 91 ετών! ε)Πυρογραφία πάνω σε κολοκύθες στ) Κατασκευή γιλέκου ζ) Παρουσίαση σε μορφή power point Παραδοσιακών Επαγγελμάτων η) Παραδοσιακά παιχνίδια (λόγω καιρού αναβλήθηκε η παρουσίασή τους).
* Παρουσίαση της εργασίας για την Ελληνική Παράδοση από τον συντονιστή της Ελλάδας ,παρουσία όλων των μελών της Ελληνικής Αντιπροσωπείας, στα παιδιά της Γ’ Τάξης του Σχολείου. Μετά το τέλος της παρουσίασης οι έλληνες εκπαιδευτικοί δέχτηκαν αρκετές ερωτήσεις από τα παιδιά σχετικές με το θέμα που προβλήθηκε.
* Συνάντηση συντονιστών με θέματα:

α) Απόφαση για το τελικό προϊόν. Ομόφωνα αποφασίστηκε να είναι η δημιουργία ενός ψηφιακού δίσκου(DVD),που θα περιέχει συρραφή σκηνών από τις κινητικότητες που θα πραγματοποιηθούν κατά τη διετία του προγράμματος καθώς και 8 θεματικές ενότητες ,μια για κάθε χώρα, όπου το περιεχόμενο θα αποτελεί επιλογή της κάθε χώρας.

β) Κινητικότητα Ελλάδας και κεντρικό θέμα κινητικότητας. Συζητήθηκαν θέματα που άπτονται της μετακίνησης και της φιλοξενίας κυρίως ενώ ανακοινώθηκε το θέμα της Ελληνικής κινητικότητας που θα είναι « Ολυμπιακοί Αγώνες /Παραδοσιακά Παιχνίδια».

γ) Αξιολογήθηκε η κινητικότητα της Κύπρου.

* Βραδινή έξοδος σε Κυπριακή ταβέρνα όπου οι συνδαιτυμόνες απόλαυσαν Κυπριακά φαγητά και διασκέδασαν με τραγούδια του νησιού.

**Σάββατο 22/11/2014:**

* Εκδρομή στην Ανατολική Κύπρο ,όπου είχαμε την δυνατότητα να διατρέξουμε την « Πράσινη Γραμμή», να δούμε τα χωριά Αγία Νάπα και Πρωταράς, την πόλη του Παραλιμνίου και να παρατηρήσουμε εκ του μακρόθεν της εγκαταλελειμμένη πόλη της Αμμοχώστου.

**Κυριακή 23/11/2014:**

* Αναχώρηση για Ελλάδα και άφιξη στην Αρχαία Ολυμπία.

**Σχόλια**

 Συνοψίζοντας θα καταλήγαμε στο συμπέρασμα ότι η συγκεκριμένη κινητικότητα έδωσε την δυνατότητα οι εκπαιδευτικοί και οι μαθητές να έλθουν σε επαφή με διάφορες πτυχές της καθημερινής ζωής των μαθητών και εκπαιδευτικών της Κύπρου . Ήταν μια ευκαιρία να γίνει κατανοητό το πόσο κοντά βρίσκονται η Ελλάδα και η Κύπρος μιας και μοιράζονται κοινή εθνικότητα, κοινή θρησκεία κοινές παραδόσεις. Επίσης, κατέστη δυνατό να βιώσουν το δράμα του Κυπριακού λαού και να δουν από κοντά πως είναι να ζεις στην τελευταία μοιρασμένη πρωτεύουσα της Ευρώπης. Οι μαθητές άφησαν στην άκρη τις όποιες φοβίες και αναστολές είχαν και επικοινώνησαν με τόσο με τους Κύπριους συμμαθητές τους όσο και με μαθητές όσων χωρών είχαν μετακινηθεί στην Κύπρο. Μπόρεσαν να βελτιώσουν την προσωπικότητά τους ,τις επικοινωνιακές και γλωσσικές δεξιότητες. Απόκτησαν καινούργιους φίλους και σφράγισαν το διαβατήριό τους για μελλοντικές επαφές με τους υπόλοιπους συμμετέχοντες. Μέσω αυτής της σύντομης αλλά ουσιαστικής επαφής δημιουργήθηκαν στενοί δεσμοί εκπαιδευτικών και μαθητών κάτι που αποτελεί την αρχή ώστε να δημιουργηθεί μια στέρεα βάση επικοινωνίας και επαφής που μελλοντικά θα δύναται να οδηγήσει σε συνεργασίες των συμμετεχουσών χωρών σε διάφορους τομείς των τεχνών ,των επιστημών και της καθημερινής ζωής. Εξ άλλου ο απώτερος σκοπός του προγράμματος είναι η άμβλυνση των διαφορών και η καλύτερη κατανόηση του τρόπου σκέψης των λαών της Ευρώπης χρησιμοποιώντας ως μέσο τους μύθους και τους θρύλους κάθε συμμετέχουσας χώρας στην προκειμένη περίπτωση.

 Μετά την επιστροφή έγινε ενημέρωση του συλλόγου διδασκόντων, των μαθητών και των γονέων. Παρουσιάστηκαν μέσω ψηφιακού υλικού οι εμπειρίες, ενώ προσφέρθηκαν τοπικά Κυπριακά εδέσματα.

Ο Υπεύθυνος του Προγράμματος

 Κουτσουνάς Ιωάννης(ΠΕ 11)